**ORDIN**

**pentru modificarea și completarea Metodologiei pentru recunoașterea calificărilor profesionale dobândite în sistem formal, nonformal și informal, la furnizori de formare profesională autorizați/centre de evaluare a competențelor autorizate și/sau alte autorități competente din statele membre ale Uniunii Europene, Spațiului Economic European, Confederația Elvețiană, Regatul Unit al Marii Britanii și al Irlandei de Nord, Statele Unite ale Americii și Republica Moldova, aprobată prin Ordinul ministrului educației nr. 4492/2021**

În conformitate cu prevederile art. 4 lit.c), art. 330 alin. (2), art. 340 alin. (2) lit. a) și b) și ale art. 341 din Legea educaţiei naţionale nr. 1/2011, cu modificările şi completările ulterioare,

În baza prevederilor Ordonanței de urgență nr. 121/2021 privind stabilirea unor măsuri la nivelul administrației publice centrale și pentru modificarea și completarea unor acte normative,

În temeiul art. 4 alin. (1) lit. a), e), h) și s) și al art. 5 alin. (9) al Hotărârii Guvernului nr. 556/2011 privind organizarea și funcționarea Autorității Naționale pentru Calificări, cu modificările și completările ulterioare

În temeiul Ordinului ministrului educației naționale nr. 5.658 din 11 decembrie 2018 privind nominalizarea Autorității Naționale pentru Calificări în calitate de punct național de contact pentru recunoașterea calificărilor și pentru cererile, întrebările și comunicările referitoare la European Skills, Competences, Qualifications and Occupations (ESCO) - Clasificarea europeană a aptitudinilor, competențelor, calificărilor și ocupațiilor

În temeiul Ordinului ministrului educației naționale nr. 5520/2017 privind aprobarea Regulamentului privind organizarea și funcționarea Autorității Naționale pentru Calificări, cu modificările și completările ulterioare

Având în vedere prevederile Ordonanței de urgență nr. 204 din 23 noiembrie 2020 privind stabilirea unor măsuri de aplicare a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în materie de reglementare a dreptului de intrare și ședere pe teritoriul României

Având în vedere prevederile Ordonanței de urgență nr. 194 din 12 decembrie 2002 privind regimul străinilor în România, republicată, cu modificările și completările ulterioare

În baza art. 13 alin. (3) din Hotărârea Guvernului nr. 369/2021 privind organizarea şi funcţionarea Ministerului Educaţiei, cu modificările ulterioare

În temeiul Referatului de aprobare nr. 8457/13.12.2021

**MINISTRUL EDUCAȚIEI**

emite prezentul ordin:

**Art. I.** Se modifică și se completează Metodologia pentru recunoașterea calificărilor profesionale dobândite în sistem formal, nonformal și informal, la furnizori de formare profesională autorizați/centre de evaluare a competențelor autorizate și/sau alte autorități competente din statele membre ale Uniunii Europene, Spațiului Economic European, Confederația Elvețiană, Regatul Unit al Marii Britanii și al Irlandei de Nord, Statele Unite ale Americii și Republica Moldova, aprobată prin Ordinul ministrului educației nr. 4492/2021, publicat în Monitorul Oficial, Partea I nr. 820 din 26 august 2021, după cum urmează:

1. Titlul ordinului se modifică și va avea următorul cuprins:

„ Ordin privind aprobarea Metodologiei pentru recunoașterea competențelor și/sau calificărilor profesionale dobândite în sistem formal, nonformal și informal, la furnizori de formare profesională autorizați/centre de evaluare a competențelor autorizate și/sau alte autorități competente din statele membre ale Uniunii Europene, Spațiului Economic European, Confederația Elvețiană, Regatul Unit al Marii Britanii și al Irlandei de Nord, Statele Unite ale Americii și Republica Moldova”

1. Alin. (1), (3) și (4) de la art. 1 se modifică și vor avea următorul cuprins:

„ **(1)** Prezenta metodologie se aplică acelor competențe și/sau calificări dobândite în sistem formal, nonformal şi informal care sunt obţinute în afara sistemului naţional de învăţământ.

**(3)** Recunoaşterea competențelor/calificărilor profesionale obţinute la emitenţi din afara sistemului de învăţământ românesc se realizează prin raportarea la o calificare profesională dobândită în România, de nivel 1-6, conform Cadrului naţional al calificărilor.

**(4)** Recunoaşterea competențelor/calificărilor profesionale se realizează raportat la un standard ocupațional, la o anumită calificare de referinţă sau ocupaţie din nomenclatorul Clasificarea ocupaţiilor din România, denumit în continuarea COR sau la un program de studii. ”

1. După litera e) de la alin. (1) al art. 3 se introduce o nouă literă, litera e)1, care va avea următorul cuprins

„e)1 suplimentul descriptiv, copie și traducere legalizată în limba română, după caz;”

1. Litera d) de la alin. (1) a art. 3 se modifică și va avea următorul cuprins:

„ d) documentul care atestă competența/calificarea, copie şi traducere legalizată în limba română, după caz; ”

1. Alin. (2) și (3) de la art. 3 se modifică și vor avea următorul cuprins:

„ (2) Documentele care atestă competența/calificarea, supuse recunoaşterii, pot fi autentificate cu apostila de la Haga pentru statele care sunt părţi ale Convenţiei cu privire la suprimarea cerinţei supralegalizării actelor oficiale străine, adoptată la Haga la 5 octombrie 1961, la care România a aderat prin Ordonanţa Guvernului nr. 66/1999, aprobată prin Legea nr. 52/2000, cu modificările ulterioare, iar pentru celelalte state, documentele care atestă competența/calificarea pot fi supralegalizate sau însoţite de adeverinţa de autenticitate emisă de către autorităţile competente din ţara de provenienţă. Scutirea de apostilare sau supralegalizare este permisă în temeiul legii, al unui tratat internaţional la care România este parte sau pe bază de reciprocitate.

(3) Criteriile pentru recunoaşterea competențelor/calificărilor profesionale dobândite în sistem formal, nonformal şi informal se aprobă prin decizie a preşedintelui ANC şi se publică pe site-ul oficial al instituţiei.”

1. După alin. (2) de la art. 3 se introduce un nou alineat, alin. (2)1 , care va avea următorul cuprins:

„ (2)1 Documentele care întrunesc condițiile prevăzute la alin. (2) sunt recunoscute de drept și nu mai necesită eliberarea unui atestat de recunoaștere.”

1. Art. 4 se modifică și va avea următorul cuprins:

„ Art. 4. - În situaţia în care solicitanţii au obţinut competența/calificarea într-un stat cu care România a încheiat acorduri bilaterale de recunoaştere reciprocă a actelor de calificare dobândită în afara sistemului naţional de învăţământ, recunoaşterea acestora se face în condiţiile prevăzute de acordurile respective. ”

1. Alin. (1) de la art. 5 se modifică și va avea următorul cuprins:

„ (1) Cererile de recunoaştere a competențelor/calificării profesionale, însoţite de documentaţia completă, se soluţionează în termen de 30 de zile lucrătoare de la data înregistrării dosarului complet. ”

1. Alin. (1) și (3) de la art. 6 se modifică și vor avea următorul cuprins:

„ **(1)** Decizia de respingere motivată a cererii de recunoaştere a competențelor/calificării profesionale se comunică în scris, în termen de 30 de zile lucrătoare de la data înregistrării dosarului complet.

**(3)** Decizia de respingere a cererii de recunoaştere a competențelor/calificării profesionale poate fi contestată la instanţa judecătorească competentă, în condiţiile prevăzute de Legea contenciosului administrativ [nr. 554/2004](act:56998%200), cu modificările şi completările ulterioare.”

1. După alin. (3) de la art.7 se introduce un nou alineat, alin. nr. (4), care va avea următorul cuprins:

„(4) În cazul în care dosarul este complet și conform constituit, ANC va emite Decizia de recunoaștere a competențelor/calificării profesionale și va elibera solicitantului atestatul de recunoaștere a competențelor/calificării profesionale.”

1. După alin. (3) de la art.8 se introduce un nou alineat, alin. nr. (4), care va avea următorul cuprins:

„ (4) În situația în care solicitantul renunță la cererea pentru recunoașterea competențelor/calificării profesionale ulterior achitării tarifului sau nu se conformează în termen de 30 de zile solicitărilor ANC privind completarea conformă a dosarului, acesta va fi clasat iar tariful nu este restituit. ”

1. Punctul 4 din Anexa la metodologie se modifică și va avea următorul cuprins:

„ 4 Competența/Calificarea profesională/Ocupaţia recunoscută conform certificatului deţinut.”

1. În cuprinsul metodologiei sintagma „atestat de recunoaştere a calificării profesionale” se înlocuiește cu sintagma „atestat de recunoaştere a competențelor/calificării profesionale”.

**Art. II.** Autoritatea Națională pentru Calificări, denumită în continuare ANC, va duce la îndeplinire prevederile prezentului ordin.

**Art. III.**  Prezentul ordin se publică în Monitorul Oficial al României, Partea I.

**MINISTRU,**

**Sorin-Mihai CÎMPEANU**

**BUCUREȘTI**

**Nr. \_\_\_\_\_\_Data\_\_\_\_\_\_\_\_\_\_\_**